**МИНИСТЕРСТВО НА**

**ЗЕМЕДЕЛИЕТО И ХРАНИТЕ**

**УКАЗАНИЯ ЗА ПРИЛАГАНЕ НА ИНТЕРВЕНЦИЯ**

**„ИНСТРУМЕНТИ ЗА УПРАВЛЕНИЕ НА РИСКА - ФИНАНСОВ ПРИНОС ЗА ПРЕМИИТЕ ПО ЗАСТРАХОВАТЕЛНИТЕ СХЕМИ“**

Считано от 24 март 2025 г. със **Заповед № РД09-325/21.03.2025 г.** на министъра на земеделието и храните е обявен прием на заявления за подпомагане по интервенция „Инструменти за управление на риска – финансов принос за премиите по застрахователните схеми“.

Заповедта е издадена на основание Наредба № 2 от 18 март 2025 г. за условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции.

# **I. ЦЕЛ НА ФИНАНСОВАТА ПОМОЩ**

1. Финансова помощ по интервенцияII.E2-1 „Инструменти за управление на риска – финансов принос за премиите по застрахователните схеми“ се предоставя с цел да насърчи активните земеделски стопани към управлението на не подлежащите на контрол от тяхна страна рискове, свързани със селскостопанското производство.

# **II. УСЛОВИЯ ЗА ПРЕДОСТАВЯНЕ НА ПОДПОМАГАНЕ**

1. Кандидатите трябва да са застраховали реколтата си в избрана от тях застрахователна компания, за един или няколко от следните застрахователни рискове:

* неблагоприятни климатични събития, които могат да бъдат приравнени на природни бедствия - **слана, бури и градушка, измръзване и изтегляне, заледяване, пороен или непрекъснат дъжд или тежко засушаване**;
* други неблагоприятни климатични събития.

1. Застраховката трябва да е сключена **за стопанската година** (или период от нея), за която се подава единното заявление за директни плащания и в него се отбелязва намерение за участие по интервенция II.E2-1 „Инструменти за управление на риска – финансов принос за премиите по застрахователните схеми“.

# **III. РАЗМЕР НА ФИНАНСОВАТА ПОМОЩ**

1. Финансовата помощ е в размер до **70 % от размера на застрахователната премия**, но не повече от посочените стойности, както следва:

1.1. Максималните стойности на помощта са:

* размер на подпомагане при овощни култури, зеленчукови култури, тютюн, етерично-маслени и медицински култури, отглеждани на открито – **до 420 лв./ха;**
* размер на подпомагане на хектар при оранжерийно производство – до   
  **1 260 лв./ха**;
* размер на подпомагане на хектар при отглеждане на зърнени и маслодайни култури – до **75.6 лв./ха.**

1. Застрахователната премия **може да бъде изплащана на вноски**, но следва да бъде изплатена изцяло към момента на подаване на искане за плащане.

# **IV. ДОПУСТИМИ КАНДИДАТИ**

1. Земеделските стопанства на кандидатите следва да бъдат в **сектор растениевъдство** и в тях да се отглеждат култури от следните групи:
   * + - овощни култури над 0.5 ха, встъпили в плододаване и в период на експлоатация на насажденията към момента на кандидатстване;
       - зеленчукови култури, отглеждани в оранжерии над 0.1 ха;
       - зеленчукови култури над 0.3 ха;
       - етерично-маслени и медицински култури над 0.5 ха;
       - тютюн над 0.1 ха;
       - зърнени култури над 5 ха;
       - маслодайни култури над 0.5 ха.
2. Земеделските стопани, отглеждащи зърнени и маслодайни култури, се подпомагат за първите 1000 ха от площите си.

# **V. УСЛОВИЯ ЗА ДОПУСТИМОСТ**

* + - 1. Допустими кандидати са тези, които отговарят **едновременно** на следните условия:
* са активни земеделски стопани;
* са подали заявление за директни плащания по интервенции с плащане на площ и животни, **за стопанската година,** за която е сключена застраховката;
* отглеждат допустими култури от поне една от интервенциите от единното заявление с плащане на площ или за животни;
* имат сключен застрахователен договор с лицензирано застрахователно дружество или с регистриран застрахователен посредник;
* имат валидна застрахователна полица.

**ВАЖНО: Застрахователната полица може да е сключена преди маркиране на намерение за участие в помощта за застраховане в общото заявление, но полицата не трябва да е изтекла преди маркирането на намерението за участие.**

**Когато застраховката е сключена преди отбелязване на намерение за участие в общото заявление за директни плащания, е необходимо застрахователят да издаде анекс/добавък към полицата с актуалните номера на парцелите, за които е сключена застраховката. Номерата на парцелите от полицата трябва да съвпадат с номерата на парцелите от единното заявление за стопанската година, за която е сключена застраховката.**

* В застрахователния договор/полица/добавък трябва да са идентифицирани застрахованите имоти по начин, който да позволява да се установи идентичността им с парцелите, включени в заявлението за подпомагане.
* Посочената в застрахователната полица/добавък земеделска култура следва да съответства на декларираното в общото заявление за директни плащания.

# **VI. РЕД ЗА КАНДИДАТСТВАНЕ**

* + - 1. Приемът на заявления за подпомагане по интервенциятае определен със **Заповед № РД09-325/21.03.2025 г.** на министъра на земеделието и храните.
* **В ОБЩИНСКИ СЛУЖБИ ПО ЗЕМЕДЕЛИЕ**:
  + **Стъпка 1**: Кандидатите заявяват намерение за участие по интервенция II.E2-1 „Инструменти за управление на риска – финансов принос за премиите по застрахователните схеми“ в общото заявление за директни плащания. Намерението за участие се заявява чрез изрично отбелязване в Таблица на използваните парцели срещу всеки идентифициран земеделски парцел;
  + **Стъпка 2:** След очертаване, кандидатите получават Таблица с номерата на парцелите, за които са заявили намерение за участие;

**ВАЖНО:** Служителите в общинските служби разпечатват Таблицата с парцелите, с отбелязаното намерение за участие, и я предоставят на земеделския стопанин. **За целта не се изисква приключване на единното заявление за директни плащания!**

* **ПРИ ЗАСТРАХОВАТЕЛЯ**:
  + **Стъпка 3:** С Таблицата с парцелите, кандидатът отива при застрахователя;
  + **Стъпка 4:** Сключва застрахователния договор/полица, като вписва номерата на парцелите и имотите в полицата;

**ВАЖНО за застрахователи:**

* За сключване на застраховката **не се изисква предварително одобрение** **или** **удостоверение** от Държавен фонд „Земеделие“!
* За сключване на застраховката **не се изисква приключено заявление за директни плащания!** Необходима е само Таблица с парцелите.
* **В СЕУ:**
  + **Стъпка 5:** След приключване на периода на прием на заявления за директни плащания, кандидатите, отбелязали участието си в схема за застраховане, ще имат достъп до модул в СЕУ, където да изберат от списъка със заявените имоти кои от тях са застраховани;
  + **Стъпка 6:** До **15 август** кандидатите прикачват в СЕУ:
    - Искане за плащане по образец;
    - Договор със застрахователна компания;
    - Влязла в сила застрахователна полица;
    - Платежен документ за изцяло платен размер на застрахователна премия по банков път към застрахователя или застрахователния посредник.

# **VII. РАЗГЛЕЖДАНЕ НА ЗАЯВЛЕНИЯТА И ИЗПЛАЩАНЕ НА ФИНАНСОВАТА ПОМОЩ**

Държавен фонд „Земеделие“ разглежда подадените документи в двумесечен срок след приключване периода на прием на документи за сключена застраховка и извършва следните проверки:

1.1 административни проверки за съответствие с критериите за допустимост, декларираните данни и документи;

1.2. проверка на място за установяване съответствието на площта на имота и застрахованата култура, включени в полицата;

Резултатите от проверката на място се отразяват в доклад, който се предоставя на бенефициента, чрез СЕУ.

Държавен фонд „Земеделие“ може да извърши проверка или да изиска информация от застрахователя, обхващаща актуалността на издадените по схемата полици, дали са активни или анулирани, има ли промени по вече сключени полици, дали са извършвани възстановяване на част от премията.

При установяване на обстоятелства, различни от тези по сключените вече застрахователен договор/полица/добавък, помощта се отказва/намалява.

В случай че бъдат установени несъответствия между декларираните данни и данните, установени, чрез извършените проверки, Държавен фонд „Земеделие“ изпраща съобщение, чрез СЕУ за несъответствията.

В случай че бъдат установени несъответствия, кандидатът може да предостави допълнителна информация чрез СЕУ, не по-късно от **15 дни** от получаване на съобщението.

Преди изплащане на помощта, Държавен фонд „Земеделие“ извършва проверка на критериите за допустимост и на изискванията за предоставяне на помощта, при установяване на несъответствия отказва/намалява финансово подпомагане.

Държавен фонд „Земеделие“ изплаща финансова помощ в **двумесечен срок** след извършване на проверките.

Държавен фонд „Земеделие“ уведомява кандидата с уведомително писмо за извършените плащания или отказ от плащания чрез СЕУ.

**Подробна информация може да бъде намерена в Наредба № 2 от 18 март 2025 г.  
за условията и реда за предоставяне на подпомагане по интервенцията по чл. 76, параграф 3, буква „а“ от Регламент (ЕС) 2021/2115, както и реда за налагане на административни санкции, публикувана на Интернет страницата на Стратегическия план за развитие на земеделието и селските райони за периода 2023-2027 г. -** [**https://www.sp2023.bg/index.php/bg/naredbi**](https://www.sp2023.bg/index.php/bg/naredbi)

**Заповед № РД09-325 от 21.03.2025 г. на министъра на земеделието и храните за отварянето на приема на заявления за подпомагане по интервенцията е публикувана на Интернет страницата на Стратегическия план за развитие на земеделието и селските райони за периода 2023-2027 г. -** [**https://www.sp2023.bg/index.php/bg/proceduri/otvoreni-proceduri**](https://www.sp2023.bg/index.php/bg/proceduri/otvoreni-proceduri)